Volt Sin Bét- és Moszad-vezetõk szivárogtathatták ki az Irán elleni támadás tervét
Az Irán elleni katonai akció terveinek kiszivárogtatásával akarták megakadályozni a támadást a Moszad és a Sin Bét volt vezetõi Benjamin Netanjahu izraeli miniszterelnök szerint. Az egyik kuvaiti lap szerint a terv már a megvalósítás fázisában volt.
Vizsgálatot rendelt el az izraeli miniszterelnök a Moszad és a Sin Bét volt vezetõi ellen, akik a gyanú szerint kiszivárogtatták az iráni nukleáris létesítmények elleni támadások tervét - írja a Guardian az al-Dzsarida címû kuvaiti lap információira hivatkozva. Az izraeli titkosszolgálat, illetve belbiztonsági szolgálat volt vezetõi, Meir Dagan és Juval Diskin Benjamin Netanjahu kormányfõ szerint meg akarták torpedózni az Ehud Barak védelmi miniszterrel közösen kidolgozott tervét az iráni atomlétesítmények elleni támadásról. Állítólag Netanjahu tervének meghiúsítását támogatta az ellenzéki Kadima párt vezetõje, Cipi Livni is, aki szerint a miniszterelnök kockára tette Izrael nemzeti érdekeit.

Az al-Dzsarida szerint a kiszivárogtatással a támadást akarták megakadályozni, a terv ugyanis már a végrehajtás fázisában volt. Dagan és Diskin is ellenzi a katonai akciót Irán ellen egészen addig, amíg rendelkezésre állnak más eszközök - mindenekelõtt a nemzetközi diplomáciai nyomás, esetleg a szabotázs. A volt Moszad-vezér Dagan januárban azt mondta: az Irán elleni támadás a legostobább ötlet, amelyet valaha hallott.

Netanjahu és Barak valódi szándékai ugyanakkor nem világosak - idézi a Háárec címû izraeli lap újságíróit a Guardian, hozzátéve, hogy bár egyes vélemények szerint a két politikus bonyolult pszichológiai hadjáratot folytat, és nincs szándékában katonai akciót indítani, a hadsereg magas rangú vezetõi mégis félnek. Az esetleges támadásról szóló vitát tovább erõsítette, hogy Izrael szerdán sikeresen tesztelt egy nukleáris töltõfej szállítására is alkalmas, Iránig is elérõ rakétát.
iráni atomprogram Izrael Benjamin Netanjahu Közel-Kelet katonai akció Ehud Barak Irán